लोकसभा चुनाव : बिहार कांग्रेस के प्रचार प्रभारी का बेटा कुशवाहा की पार्टी से उम्मीदवार!  
पूर्वी चम्पारण या मोतिहारी संसदीय क्षेत्र के प्रत्याशी आकाश कुमार सिंह
कांग्रेस के राज्यसभा सांसद डॉक्टर अखिलेश प्रसाद  सिंह के पुत्र हैं आकाश
अखिलेश पार्टी के प्रचार का ख्याल रखेंगे या बेटे का प्रचार करेंगे
राष्ट्रीय लोक समता पार्टी ने बुधवार को अपने हिस्से की बची चार सीटों पर उम्मीदवार घोषित कर दिए. इनमें दो जगहों से ख़ुद पार्टी के संस्थापक और राष्ट्रीय अध्यक्ष उपेंद्र कुशवाहा उम्मीदवार होंगे.
चार उम्मीदवारों की सूची में सबसे चौंकाने वाला नाम पूर्वी चम्पारण या मोतिहारी संसदीय क्षेत्र के प्रत्याशी आकाश कुमार सिंह का नाम है. आकाश कुमार सिंह कांग्रेस के राज्यसभा सांसद डॉक्टर अखिलेश प्रसाद  सिंह के पुत्र हैं. पिछले कई दिनों से ये क़यास लगाए जा रहे थे कि कुशवाहा आखिरकार उन्हें ही अपना उम्मीदवार बनाएंगे.
इस उम्मीदवारी पर सवाल कांग्रेसी ही उठा रहे हैं. उनका कहना है कि सहयोगियों के बीच प्रत्याशी के आदान-प्रदान को कोई नई बात नहीं है लेकिन अखिलेश प्रसाद सिंह जिनके ऊपर बिहार में कांग्रेस के चुनाव प्रभार का जिम्मा है तो अपने नौसिखिये बेटे को मैदान में उतारने के बाद वे अन्य प्रत्याशियों के प्रचार का ख्याल रखेंगे या उनका पूरा ध्यान अपने बेटे के चुनाव प्रचार पर केंद्रित होगा.
अखिलेश इस सीट से एक बार सांसद बने हैं और एक बार उन्हें हार का भी मुंह देखना पड़ा है लेकिन माना जाता है कि केंद्रीय मंत्री राधा मोहन सिंह के लिए आकाश के मैदान में रहने के बाद इस बार चुनाव जीतना बहुत कठिन नहीं होगा.

कांग्रेसी नेताओं का कहना है कि आकाश की उम्मीदवारी से अखिलेश ने ये साफ़ कर दिया है कि सहयोगियों के ऊपर भी उनका कितना प्रभाव चलता है लेकिन पार्टी के अंदर निश्चित रूप से उनके क़द पर इसका अच्छा असर नहीं होगा.